fi fi fi fi en en fi fi fi fi fi fi fi da fi fi fi fi fi fi fi fi da fi fi fi fi fi fi fi fi fi fi da fi et fi fi fi fi fi da fi en fi fi fi fi fi fi fi fi fi fi fi fi fi fi da en fi fi fi fi fi fi fi fi fi da fi fi fi fi fi hbs_lat en id fi et id fi fi fi fi fi en fi fi fi fi fi sq tr en fi hbs_lat fi en ceb fi fi fi fi fi en cs fi fi fi fi fi fi fi fi fi cs fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi es fi fi fi fi fi fi fi fi fi et en fi fi fi fi fi fi fi de fi fi fi fi fi fi fi fi fi fi fi fi en en fi es en fi en en
Hei! En ole pitkään aikaan lisännyt tänne blogin puolelle asukuvia ja varmaan kuvat nähdessänne ymmärrätte miksi. En ole myöskään kovin paljon kertoillut kuulumisiani ja muutenkin koko kevät ja kesä on ollut täällä blogin puolella hiljaisempaa. Viime my day -postauksessa kerroin, että mun arki on tällä hetkellä tosi kiireistä ja se on totta. On kuitenkin jotain muutakin, mikä on vaikuttanut postauksien vähenemiseen.
Oon itse tosi avoin ja rehellinen ihminen ja siksi bloggerin avaaminen on ollut välillä todella vaikeaa, kun ei ole voinut olla täysin rehellinen teille elämästäni. Oon mielummin bloggaamatta ollenkaan tai mahdollisimman vähän kuin feikkaisin, että "ei tässä mitään erikoista ole tapahtunut, hyvää kuuluu". Eihän mikään velvoita mua kirjoittamaan teille elämästäni enkä kovin paljon yksityiselämääni täällä jaakaan, mutta koin, että tämä on sen verran iso asia, että totta kai haluan sen teille kertoa sitten kun on sen aika, sillä näkyisi se muutenkin täällä blogin puolella.
Helpottavaa on myös kertoa tästä teille, koska en ole voinut ottaa edes asukuvia, sillä maha on ollut jo pidemmän aikaa selkeä raskausvatsa joten bloggaaminenkin helpottuu huomattavasti, kun sain tämän asian tänne kirjoitettua. Toivottavasti teille kuuluu hyvää ja kesä on mennyt hyvin! :)
Jostain syystä mulla ei meinaa enää mahtua mitkään vaatteet päälle ja koko ajan pitäisi ostella lisää vaatteita. Yleensä päälle meneekin esimerkiksi rennot collegeshortsit tai jotain muuta rentoa. Tämän sinisen Seppälän mekon kaivoin tänään kaapista. Oon löytänyt sen kirpputorilta kauan sitten, mutta en oikein ole tiennyt tykkäänkö siitä vai en. Tällee raskausaikana se ainakin menee mukavasti joten eiköhän se vielä tämän kesän aikana päädy päälle useamminkin.
Category: asut, lifestyle, oma elämä
Tais olla tammikuu, kun siirrettiin makuuhuoneesta tavarat pois ja siitä asti ollaan nukuttu olohuoneessa. Oon itse tosi järjestelmällinen ihminen enkä voi sietää epäjärjestystä, niin mulle tää puoli vuotta on ollu hirveää aikaa, kun tavarat lainehtii milloin missäkin, sohvan alustat on täynnä tavaraa, eikä millään huonekalulla ole paikkaa. En ajatellut, että remontissa menisi näin kauan. Se eteni todella pikku hiljaa, kun kahdestaan sitä tehtiin. Ongelmia oli lähinnä siinä, kun tarvittavia työkaluja ei ollut ja niitä joutui lainailla tai ostaa sekä tämä meidän vanha asunto itsessään tuotti ongelmia. Vanhaa asuntoa ei vaan saa remontoitua niin hienosti, ellei tee kaikkea uusiksi. Yritäppä saada tosiaan kattopaneelit hienosti paikoilleen, kun katon koolaus on epätasainen tai lattia suoraan, kun seinät on ihan vinot. Helpommalla olisi ehkä päässyt myös, kun olisi vaihtanut seinien lastulevyt vaan suosiolla eikä yrittäis paikata vanhojen levyjen saumoja. Tapetin altahan ne paistaa joka tapauksessa ja pahimmassa tapauksessa tapetti repeää saumakohdista. Mutta jos nyt jätetään asia sikseen ja siirrytään vaikka suoraan ennen ja jälkeen kuviin.
Me siis remontoimme koko makuuhuoneen lattiasta kattoon. Ensimmäisenä vaihdoimme oveen karmit, jotta saimme vaihdettua oven niin päin, että se aukeaa makuuhuoneeseen päin eikä eteiseen. Seinät hioimme, paikailimme saumoja ja maalasimme. Yhteen seinään laitoimme tapetin. Oli muuten ensimmäinen kerta ja oon kyllä niin ylpeä tuosta mun miehestä.♥ Purimme samalla ikkunan yläpuolella olevan kotelon ja nyt saan vihdoin asennettua makuuhuoneeseen verhotangon! Lattiassa oli muovimatto, niin sen vaihdoimme laminaattiin. Samalla vaihdoimme myös vaatehuoneeseen saman laminaatin ja nyt meillä ei ole täällä asunnossa enää yhtään muovimattoa. Vaihdoimme myös kattopaneelit ja listat.
Tapetti - K-rauta | Lattialistat - Cello, K-rauta | Laminaatti - Byggmax, Beauty tammilaminaatti monument | Kattopaneelit - K-rauta
Tällä hetkellä huoneesta puuttuu vielä nurkkalistat, kattolistat, pistorasiat ja valokatkaisijat, mutta muuten huone alkaa olla muuttovalmis ja muutetaankin sinne viikonloppuna, kun ostetaan uusi sänky. Pian blogissa alkaa myös näkymään vähän enemmän sisustuspostauksiakin joten pysykää kuulolla!
No kumpi on parempi? Ennen vai jälkeen remontin? :)
Category: koti, remontti, sisustus
keskiviikko 20. heinäkuuta 2016
Lähin Ikea meiltä on melkein 200km päässä Tampereella joten siellä ei tule käytyä kovin usein. Enkä yleensä käykään Ikeassa "vain huvin vuoksi" vaan kyllä sieltä lähdetään jotain hakemaan, kun sinne mennään. Yleensä teenkin etukäteen ostoslistan heidän nettisivujen kautta, jotta ei mitään unohtuisi. Mikään ei ole inhottavampaa kuin se, että kotona muistat, että joku unohtui ostaa ja eipä sinne Tampereelle lähdetä heti uudestaan. Ajattelinkin, että teen tänne blogin puolelle samalla kollaasin siitä mitä aiotaan ostaa Ikeasta, kun sinne lähiaikoina mennään. Sisustuspostausta tulee heti, kun tämä meidän kämppä alkaa olla valmis. Tuossa yks päivä revin olohuoneestakin tuon yhden seinän tapetit ja joo keskeneräistä on edelleen! Makkariremontti taas etenee, kun Timo jää pian kesälomalle.
1. Sänky. Meidän kolmiossa on vähän alle 70 neliötä ja jokainen neliö pitää käyttää hyödyksi. Ollaankin katsottu jo kauan tätä Brimnes-sänkyä. Täähän on tosi massiivinen jo näin muuten ja tuohon saisi vielä hienon hyllyllisen sängynpäädyn, mutta se me varmaan joudutaan jättää kauppaan, kun meidän makkariin se ei oikein mahdu. Ei muutenkaan näyttäisi kivalta sellainen huone, mihin on väkisin tungettu joku liian iso huonekalu! Voihan sen ostaa sitten myöhemminkin. Mutta noihin laatikoihin ainakin saisi paljon tavaraa mahtumaan, mikä taas säästäisi tilaa vaatehuoneesta!
2. Leikkiteltta. Tällä hetkellä meillä on melkoinen kaaos pojan huoneessa, kun siellä on kaikki ylimääräinen tavara ja huonekalut säilössä remontin tieltä. Tarkoitus on kuitenkin päästä sisustamaan lastenhuonetta enemmän taaperon huoneeksi. Meidän poika tykkää hirveästi majan tekemisestä, niin ollaan ajateltu ostaa sille  tällainen teltta. Oonhan mä katsonut sellaisia hienoja sisustukseen sopivia tiipii-telttoja, mutta maksaa ehkä pikkasen liikaa. Haha.
3. & 4. Kallax-hylly + säilytyskorit. Meiltä puuttuu eteisestä kokonaan kaapit, mutta toisaalta ollaan mietitty, ettei me ehkä mitään kaapistoa osteta eikä varmaan tarvitakaan. Mä en omista mitään isoja määriä kaulahuiveja, laukkuja tai kenkiä, joita pitäisi säilöä. Joten ostetaan eteiseen samalla pieneksi lipastoksi tällainen pieni kallax-hylly ja siihen korit, joihin saa sitten kaikki pipot, hanskat, ym. säilöttyä. Meillähän on tällainen hylly jo lastenhuoneessa ja se on kyllä tosi kätevä, eikä kyllä ole hinnallakaan pilattu, sillä tämä maksaa vain 29€!
5. Naulakko. Meillä on eteisessä yks vapaa seinä, johon tämä naulakko olisi juuri täydellinen. Meillä on tuulikaapissa pieni naulakko, mutta olisi kiva, että takeille olisi enemmän tilaa ja toi hattuhylly on täydellinen myös. Tämä on Hemnes-naulakko ja meillä on tätä samaa sarjaa oleva tv-taso ja lipasto joten siitä on helppo jatkaa.
6. & 7. Pöytä ja tuolit. Lastenhuoneeseen lisää huonekaluja. Kyllä taaperolla pitää olla oma pöytä ja pienet tuolit, joilla istua ja esimerkiksi askarrella, muovailla tai piirrellä. Pöytä on oikesti pieni Lack-apupöytä, mutta menee lasten pöytänä täydellisesti, eikä maksa kuin vitosen. Haha. Tuolit on Sundvik-mallistoa ja on samaa sarjaa meidän pinnasängyn kanssa.
Näiden lisäksi tarkoitus olisi ostella jotain lakanoita, keittiövälineitä ja muuta pientä, mutta en niitä tähän kollaasiin laittanut. Kirjotan tätä postausta meidän takapihalla aurinkotuolissa ja tarkoitus on tässä pian tehdä ruokaa. Nauttikaa hyvistä säistä! :)
Category: inspiraatio, koti, sisustus
sunnuntai 17. heinäkuuta 2016
Viisi vuotta sitten häälahjarahoilla ostimme ensimmäisen järjestelmäkameramme Canon eos 1100D:n ja se oli kyllä kannattava ostos. Sillä opettelin kuvaamaan ja tykkäsin, kun blogin kuvatkin parani silmissä. Olinhan aikaisemmin kuvannut blogikuvat pelkällä pokkarilla. Nyt kuitenkin tässä puolen vuoden sisällä jotain on tapahtunut tuossa kamerassa, sillä yhä enemmän kuvat epäonnistuivat ja kamera tarkentaa aivan mihin sattuun. Mitä nyt oon tutkinut, niin vika ei kuitenkaan ehkä ole rungossa vaan objektiivissa.
Mielessä onkin ollut kameran päivitys ja voi kamala, kun pää meni niin sekaisin eri vaihtoehtoja miettiessä. Ajattelimme aluksi, että jos ostaisimme uuden objektiivin, mutta jäimme miettimään sitä, että tuo 1100D:n runko laahaa tosi jäljessä. Esimerkiksi sen kennossa on vain 12 mpx, kun seuraavassa mallissa 1200D:ssä on 18 mpx ja takanäyttö on kaksi kertaa parempi, jolloin epäonnistuneet kuvat näkyy jo kameran näytöltä katsoessa, eikä tarvi koneella ollessa vasta huomata, kuinka mikään kuva ei onnistunut. Canon eos 1300D on ilmestynyt tämän vuoden huhtikuussa muistaakseni ja sitäkin on jonkin verran paranneltu edeltäjäänsä 1200D:hen verrattuna. Katseltiin myös esimerkiksi Canon eos 100D:tä, mutta Timo ei innostunut sen kosketusnäytöstä ja ehkä se on myös liian pieni. 1300D rungossa on Wifi ja se sattui olemaan hyvässä tarjouksessa Power -liikkeessä täällä Seinäjoella joten haettiin se tänään.
Näitä edullisia nelinumeroisia Canonin kameroita mainostetaan aloittelijoiden kameroiksi ensimmäiseksi järkkäriksi, mutta itse olin tyytyväinen jo tuohon 1100D:hen joten en kokenut tarpeelliseksi ostaa ammattimaisempaa runkoa, kun en osaa vieläkään käyttää kaikkia järkkärin ominaisuuksia. Kuitenkin objektiiveilla saa paljon aikaan ja aina voin ostaa tuohon runkoon paremman objektiivin. Luultavasti jossain vaiheessa ostetaankin, sillä tuossa paketin mukana tuli tämä perus 18-55mm objektiivi, mutta ilman kuvanvakaajaa. Jos oltais ostettu sama kamera, kuvanvakaajallisella 18-55mm objektiivilla, niin hintaan olisi saanut laittaa reilu 100 euroa lisää. Oon kuitenkin kuvannut tähän asti ilman kuvanvakaajaa ja hyvin olen pärjännyt joten tämä riittää meille. Ainakin kun en tiedä paremmasta. Haha.
Vielä en ole ehtinyt hirveästi kuvaamaan tuolla uudella kameralla, niin ei sen kummempia kokemuksia ole, mutta ainakin kuvat näytti selvästi parempilaatuisilta. Toivottavasti se näkyy myös täällä blogin puolella myöhemmin.
Category: lifestyle, oma elämä, ostokset
My day - Lauantai 9.7
keskiviikko 13. heinäkuuta 2016
Oon yleensä tehnyt my day -postaukset arkipäivistä joten tässä mun päivä viime lauantailta. Arkena meillä on yleensä kunnon rytmi, mutta haluan ihan tarkoituksella pitää viikonloput vähän rennompina ja esimerkiksi syödäänkin vapaammin Timon kanssa. Saatetaan käydä esimerkiksi ulkona syömässä tms. Muuten arkea rytmittää tietysti pojan heräämiset ja syömiset, jotka vaihtelee päivästä riippuen, hän kun ei joka päivä herää samaan aikaan joten täysin samanlaista päivää ei ole.
Tällä hetkellä mun arki on aika kiireistä, eikä mulla ole juurikaan omaa aikaa tai jos on niin käytän sen usein siivoamiseen, ruoanlaittoon tai lepäämiseen. Se on ikävä kyllä näkynyt myös täällä blogin puolella. Toivon kuitenkin, että ymmärrätte, että mieluiten vietän aikaa oman lapseni kanssa ja olen arjessa läsnä kuin, että näpyttelen koneella postauksia. Ennen tein postauksia 2-3 kertaa viikossa, mutta tällä hetkellä yritän saada edes kerran viikossa tehtyä postauksen. Aina en kykene siihenkään. Vielä, kun haluan postaukset tehdä huolella ja panostaa laatuun enkä niinkään määrään. Mutta kyllä tää arki tästä taas tasoittuu ja eiköhän näitä postauksiakin tule. Joten en ole lopettamassa bloggaamista, kiitos kärsivällisyydestä ja toivottavasti pysytte matkassa mukana. :) btw. kun sain tämän postauksen julkaisua vaille valmiiksi, niin tämä ei jostain syystä suostunut tallentamaan tätä postausta. Poistinkin sitten vahingossa koko postauksen... Juu, että kun muutenkin on vähän aikaa, niin käy sitten näin. ;D
klo.06.15 Herään jostain syystä, enkä saa enää nukuttua. Saan unen päästä kiinni uudestaan joskus puoli kahdeksan aikaan.
klo.9.15 Heräilen pikku hiljaa ja huomaan, että vieressäni Timo on jo hereillä, mutta poika vielä nukkuu. Ihan luksusta herätä ennen poikaa. Yleensä hän toimii mun herätyskellona. Makoillaan Timon kanssa sängyssä ja katson onko kännykkään tullut mitään uutta yön aikana.
klo.9.30 Poikakin herää vihdoin, niin meen laittamaan aamupalaa sekä tiskikoneen. En jaksanut sitä enää eilen illalla laittaa, kun olin niin väsynyt. Käyn suihkussa, jonka jälkeen heitän ajatuksen ilmaan jos lähdettäisiin käymään Keskisellä. Tänään nimittäin pitäisi käydä ostamassa ystävän lapselle synttärilahja. Timo torjuu treffit Keskisen Vesan kanssa, mutta totean itsekin, että sinne menisi vain liikaa rahaa. Haha.
klo.11.50 Meikkaan, puen vaatteet päälle ja lähdetään koko porukka kaupoille sitä lahjaa hakemaan.
klo.14.15 Kotona. Kierrettiin Tokmanni ja Minimani ja viimeisimmästä löydettiin mukava lahja. Käytiin samalla Byggmaxilta katsomassa oisko niillä ollut meille sopivan paksuisia ja oikean värisiä lattialistoja. Ei ollut. Käytiin vielä uudestaan K-raudassa ja löydettiin meidän haluamat lattialistat. Viikolla niitä ei vielä ollut siellä. Tultiin kodin kautta ja Timo lähti hakemaan peräkärryllä näitä listoja.
klo.14.55 Timo palaa lattialistojen kanssa ja laitan pojan päikkäreille. Poika nukkuu noin tunnin ja sillä aikaa me vaan hengaillaan. Timo pelaa tietokoneella ja mä lähinnä katson. Syödään samalla X-tran juuston makuisia nachoja. On muuten ihan parhaita ja niihin jää koukkuun!
klo.16.10  Jatketaan meidän makkariremppaa ja saatiin sitä taas vähän eteenpäin. Mun rooli oli lähinnä pojan viihdyttäminen. Timo tarvitsikin mun apua jonkin verran, niin laitettiin pojalle kännykän Yle areena -sovelluksesta lastenohjelmia, niin sai pojan pidettyä pois sahojen ja naulapyssyjen luota.
klo.18.00 Laitettiin pojalle ruokaa, niin tajuttiin, ettei oltu itse syöty oikein vielä mitään. Oli mulla varattuna jääkaapissa lihaa, joita ois voinu grillata, mutta kumpikaan meistä ei jaksettu sitä tehdä. Pohdittiin myös ulkona syömistä, kun ei oltu pitkään aikaan käyty missään. Mun ei kuitenkaan tehnyt mieli mitään hampparia, kebabia tai pitsaa ja keskustan ravintolat suljettiin pois vaihtoehdoista, kun siellä oli menossa tangomarkkinat. Löydettiin pakkasesta croisantteja, laitettiin ne uuniin ja syötiin suolaisten täytteiden kanssa. Loppuilta menikin pojan kanssa touhutessa.
klo. 22.30 Hetki omaa aikaa ja selasin somet läpi. Juteltiin samalla Timon kanssa kaikesta taivaan ja maan väliltä.
klo.23.30 Poika herää jostain syystä (ehkä puhuin liian lujaa, haha) ja meen sitä nukuttamaan uudestaan. Vartin päästä hän olikin jo unessa.
klo.23.45 Kirjoitan tätä postausta loppuun, pesen meikit ja hampaat ja meen nukkumaan.
Category: lifestyle, my day
Uusimmat kirpputorilöydöt vol. 7
tiistai 5. heinäkuuta 2016
Tulin pitkästä aikaa päivittämään tänne blogin puolelle uusimpia kirpputorilöytöjä, mitä oon tässä lähikuukausina tehnyt. En ole ollut niin aktiivinen kirpputoreilla kiertelijä viime aikoina kuin yleensä, sillä oon tietoisesti yrittänyt välttää heräteostosten tekemistä, koska me ollaan ostamassa uutta sänkyä ja kaikkea muutakin sisustukseen liittyvää, niin rahaa ei ole hirveästi ylimääräistä. Vaikka kirpputorille ei hirveän suuria summia mene, mutta pienistäkin summista kertyy yllättävän paljon. Nyt kuitenkin niihin ostoksiin.
Nykyään oon löytänyt itselleni tosi huonosti vaatteita, mutta tämä valkoinen takki oli aivan ihana löytö. Se oli kooltaan pienempi, mitä yleensä käytän, mutta istui silti nätisti, eikä ollut kuin hihoista vähän lyhyt, mutta ei huomattavasti sieltäkään. Takki näytti käyttämättömältä ja maksoin siitä 5€. Tuossa toukokuun puolella kiersin kaikki Seinäjoen vaateliikkeet ja yritin etsiä itselleni sopivaa juhlamekkoa, mutta en löytänyt mieleistä, jossa olisi ollut kaikki kohdallaan; malli, väri, istuvuus, hinta jne. Onneksi ihmiset olivat tuoneet todella paljon juhlamekkoja myyntiin kirpputoreille, sillä löysin tämän alunperin H&m:n mekon vain viidellä eurolla. Tää oli mulle just täydellinen!
Tällä hetkellä nämä ovat mun ainoat farkkushortsit, mutta nää oli tosi kivat, sillä nämä olivat korkeavyötäröiset Boyfriend-malliset eli eivät ole mitenkään tiukat vaan kivan rennot. Alunperin nämä ovat H&m:n mallistoa ja nämä maksoivat 4€.
Mulla on vain muutama laukku ja nekin ovat suurimmalta osaltaan ihan älyttömän isoja, jonne saa kaikki pojan vaipat, lelut ja omat tavarat mahtumaan. Kuitenkin juhliin olisi kiva joskus ottaa mukaan ihan pieni laukku, jonne mahtuisi vain tarpeelliset kuten kännykkä, huulirasva, puuteri ym. Tästä kivasta mustasta pikkulaukusta maksoin neljä euroa.
Oon miettinyt kauan, että haluan saada lastenhuoneeseen oman cd-soittimen. Eihän tuollaiset perussoittimet maksa paljoa uutenakaan, mutta en silti malttanut jättää tätä ostamatta, koska tää maksoi vain 3€! Näin musiikin harrastajana tuon mankan äänenlaatu särkee mun korvia, mutta pääasia on, että lapsi nauttii. Siitä onkin tullut meidän pojan lemppari, sillä aina, kun hän menee omaan huoneeseensa leikkimään, pitää musiikki laittaa päälle.
Meidän asunnon entiset asukkaat olivat jättäneet vessaan kolme pientä naulaa seinään, sillä heillä oli ollut siinä tauluja. Itse en kuitenkaan keksinyt, mitä siihen laittaisin, enkä ollut löytänytkään mitään sopivia tauluja tai muita sisustusjuttuja siihen. Kunnes kirpputorilla kierrellessäni satuin löytämään juurikin kolme pientä meriaiheista taulua. Ajattelin, että nämä ovat juuri täydelliset vessaan ja sinne ne sitten päätyivätkin. Maksoin näistä 1€/kpl, joten ei todellakaan mikään kallis sisustushankinta ollut.
Mitä mieltä ootte löydöistä? :)
Uudemmat tekstit Vanhemmat tekstit Etusivu
Hei! Olen 27-vuotias nuori nainen Seinäjoelta. Olen vaimo yhdelle miehelle ja äiti kolmelle lapselle (poika 12/14, tyttö 12/16 ja poika 10/18).
Blogistani löytyy ripaus muotia, hyviä reseptejä, kirppislöytöjä, sisustusta, arkea kotiäidin näkökulmasta sekä ennen kaikkea hyvää mieltä. Välillä mennään myös pintaa syvemmälle.
Olen lopettanut bloggaamisen, mutta minut löytää edelleen Instagramista @jennislullaby ja saa yhteyden sähköpostilla: jennislullaby(at)hotmail.com
Luukku 3. Jouluinen Rocky road
Joulu ja suklaa on kyllä ihan ehdoton yhdistelmä, Ne sopii yhteen kuin paita ja peppu. Siksi haluan jakaa teille jouluisen Rocky road...
Sisustukseen sopivat treenivälineet + arvonta
Postaus on toteutettu yhteistyössä Suomen voimistelutuotteen ja KidSpotin kanssa.   Mulla on erityisesti lasten saamisen jälkeen liikun...
Blogin 1-vuotissynttärit ja arvonta
Olin pitänyt aikaisemmin reilu kolme vuotta toista lifestyleblogia, mutta lopettanut sen sitten. Aluksi oli tosi kiva olla ilman bl...
Mitä minulle oikeasti kuuluu?
My day - Lauantai 9.7
Uusimmat kirpputorilöydöt vol. 7
CopyRight © | Theme Designed By Hello Manhattan